
Un fluture alb

O colecție de gânduri poetice în proză

Gânduri de început 

Când am decis în vara lui 2023 să public volumul Fluturi negri, am făcut-o ca un cadou pentru adolescenta de acum 20 de ani, care și-a pus cu patimă și, uneori, durere gândurile și trăirile pe foi, acum, aproape șterse de timp. În transpunerea scrierilor într-o variantă digitală, accesibilă și altor persoane care ar putea să se regăsească, am parcurs o călătorie cathartică, dar și dureroasă. M-am redescoperit pe mine la 16-18 ani și m-am simțit trasă de mânecă din trecut, deși aproape că uitasem de acel eu.  Și a fost laborios să înțeleg ce scriam și să pun totul într-o oarecare ordine creată din haos.

Deși fiecare adolescent (și fiecare individ) simte unic și trăiește intens diversele experiențe de viață, suntem uniți de aceleași trăiri eterne, uneori de o intensitate care pare greu de suportat de aproape. Iar participarea mea în diverse proiecte în care am avut ocazia să interacționez mai profund cu tinerii și chiar în activitatea mea didactică sau cea extracurriculară cu studenții, am realizat că mulți trăiesc teme predilecte... nu întotdeauna roz, de unde și denumirea volumului Fluturi negri. 

După publicarea și primirea unui feed-back din partea celor care au citit acest volum, m-am convins că nu a fost o greșeală sau ceva menit să rămână pe foile scrise la început de an 2000. Unii mi-au spus că s-au regăsit și cred că asta e important. De multe ori, angoasele noastre provin și din incapacitatea de a da un nume sau o formă sentimentelor noastre. În plus, pe lângă cadoul pentru mine, mi-am propus ca toate veniturile din vânzarea cărții să meargă către un ONG dedicat terapiilor pentru copiii cu autism. În felul acesta, eu și fluturii negri, dar și cei care au făcut gestul să cumpere cartea pot avea sentimentul că au contribuit măcar puțin la crearea unui echilibru, în ei sau pentru alții. 

M-am tot gândit de ce ar citi cineva optimist și plin de viață Fluturi negri și, punându-mi această întrebare, m-am gândit cum aș răspunde la întrebarea de ce un nou volum? Am o colegă optimistă căreia am vrut să-i ofer volumul, îndată ce l-am primit în varianta tipărită. Cred că e util pentru un părinte sau un cadru didactic sau altă persoană care interacționează cu adolescenți, să încerce să se pună în pielea cuiva diferit, poate un introvertit sau o persoană timidă, sau o persoană pentru care adolescența vine cu trăiri de o intensitate foarte mare. 

Fluturi negri a fost un volum semi-ficțiune, semi-autobiografic și m-a pus pe gânduri când mama m-a întrebat dacă am avut o copilărie nefericită. Nu cred că trebuie să reducem abilitățile creative ale unui adolescent la fericirea sau nefericirea din copilărie. Și e important pentru părinți să se detașeze și să nu vadă totul ca pe ceva personal. Eu mă simt norocoasă că am avut părinți care mi-au insuflat plăcerea pentru studiu, pentru cărți și lectură, pentru valori morale. Mă simt norocoasă și voi fi mereu recunoscătoare mentorilor mei din liceu (pe care i-am menționat și în carte, de altfel) pentru posibilitatea pe care mi-au oferit-o de a mă exprima liber (în revista școlii sau în scrisori mai personale). De aceea, cred că e foarte important pentru noi, cadrele didactice, să fim delicați în modul în care interacționăm cu tinerii și să le fim mai mult alături. Fiecare, acolo unde se află, poate lua decizia de a fi atent la sentimentele celor din jur atunci când interacționăm unii cu alții.

Revenind la motivația acestui nou volum, am vrut să deslușesc pentru mine care este aceasta. La nivel personal, este nevoia mea cathartică de eliberare a gândurilor și o formă de meditație prin scris. Dar pentru ceilalți? Nu am scris neapărat și nu o fac nici acum pentru altcineva... poate e o formă de egoism sau de iubire de sine, dar o fac, în primul rând, pentru mine. Dacă cineva găsește ceva util în gândurile mele, mă bucur foarte mult, dar dacă nu găsește sau nu-i place, asta nu mă va demoraliza pentru că scopul meu este atins doar punându-mă pe foaie.

Titlul acestui volum sugerează că este o continuare a Fluturilor negri, niște fluturi metamorfozați după 20 de ani. Nu au neapărat legătură, putând fi citite independent. Subtitlul sugerează genul. Este un volum de poezie în proză. Nu este în totalitate autobiografic, dar este trăire, gând, emoție, iubire, durere, pasiune sublimate într-un mod liric și ludic. Pe lângă câteva poze din arhiva personală, am inclus și ilustrații generate cu ajutorul inteligenței artificiale. 

Căutând, totuși, răspuns la întrebarea de ce aș citi eu un astfel de volum dacă aș fi în locul unei alte persoane, eventual cineva care nu mă cunoaște personal și nu este mânat doar de curiozitate, am descoperit un sens. Anii trec pentru noi toți și nu avem un manual pentru a naviga prin viață, pentru a ști să nu mai facem greșeli; nu avem o procedură bine scrisă pe care să o urmăm și să avem garantat succesul prin viață sau dincolo... oriunde ar fi acest dincolo. 

Astfel, volumul meu de poezie fără versuri poate avea valoare pentru cei care rezonează afectiv sau la nivel de gânduri cu mine. Toți purtăm măști prin viață, iar această carte este o mască personală coborâtă pe jumătate... este o călătorie intimă, profundă și asurzitoare în tăcerea ei. La cursul de Scriere creativă pe care îl predau studenților la master, le spun mereu cât de important este storrytelling-ul și autenticitatea poveștii transmise. Cam despre asta este acest volum... dacă ar fi să iei ceva din el, tu cel care citești aceste rânduri acum, ți-aș spune să iei dorința de a pune pe hârtie cine ești și sper ca, făcând asta, să te descoperi așa cum nu ai făcut-o niciodată până acum. 

Acest volum se aseamănă mult și cu Scrisori pentru studenții mei pentru că este parte din mine și activitatea mea didactică. Volumul nu are o structură clară, este un haos ordonat și dezordonat în același timp, ceea ce poate duce cu gândul la ideea din Rayuela lui Cortazar. Îl poți citi cum vrei. Majoritatea titlurilor sunt gânduri poetice, mai mult sau mai puțin realiste, optimiste sau pesimiste, de unde și numele volumului, iar pe alocuri, am strecurat și anumite povești răsărite dintr-un gând firav și izolat, cum este și povestea Copila Lunii și Soarele arzând în piept. 

	[image: ]
	 	[image: ]


[image: ]

Gânduri despre artă, sănătate mintală, îmbrățișări și oxitocină

În școlile de vară în care am fost implicată până acum, precum și în activitatea de 16 ani cu studenții mei, am descoperit mulți tineri cu înclinații artistice, chiar dacă ei studiază economie sau alte științe. Așa cum spun și în Fluturi negri, exprimarea prin artă a emoțiilor, poate mai ales a celor negative, ajută tinerii să canalizeze ceea ce simt într-un mod pozitiv și eliberator. Iar noi, profesorii, indiferent de ceea ce predăm, avem datoria morală să îi sprijinim în acest sens și să încercăm să încorporăm latura artistică și în domenii care, la prima vedere, nu sunt compatibile cu arta. Îndemnul de a crea artă este adresat în special studenților mei, actuali sau foști. Nici măcar nu trebuie să o faci pentru recunoaștere, ci pentru tine, să te simți împlinit și viu! 

În timp ce așteptam să intru la comisia de disertație în vara lui 2023, mi-a atras atenția un poster din universitate menit să atragă atenția asupra sănătății mintale și să reducă stigma socială referitor la problemele cu care cineva se poate confrunta. Coincidență sau nu, cu o zi înainte, văzusem la o colegă de la altă facultate postarea cu vizita unui psiholog care le-a vorbit studenților. Sănătatea mintală trebuie să fie o prioritate. Am văzut mulți studenți care au nevoie, pe lângă informațiile pe care noi, cadrele didactice, le transmitem, și de suport moral din partea noastră, o vorbă bună, o ureche și un umăr de sprijin. 

În aceeași perioadă caniculară și fierbinte din cauza emoțiilor de la examenele de final de an, m-am întâlnit cu o fostă studentă pe care nu o mai văzusem de ceva vreme. Aștepta nota la susținerea lucrării de disertație. La final, m-a îmbrățișat. Mi-a făcut ziua mai buna! [image: 🙂] Gesturile mici contează! Am rămas și cu gândul la ceva ce, în urmă cu câteva luni, puteam face altfel. Am zărit o studentă plângând pe holurile universității; nu o cunoșteam... mi-a fost teamă să îi invadez spațiul privat, pentru că mulți dintre noi am fost învățați să nu intervenim, să ne vedem de treaba noastră, să nu fim băgăcioși, dar poate avea nevoie de o îmbrățișare... sau de o vorbă bună sau pur și simplă să vadă că nu e invizibilă pentru ceilalți... Regret că nu m-am oprit; data viitoare voi ști mai bine... Vă recomand prezentarea făcută de neuroeconomistul Paul Zak (pe care o arăt și studenților mei la managementul eticii) care face legătura între îmbrățișări, moralitate și starea de bine generată de oxitocină. 

Gânduri despre fericire, motivație și stare de bine 

Cam așa arată fericirea [image: 🙂] În cadrul unui atelier de scriere creativă, am realizat cu câțiva tineri un panou al încurajării. Fiecare a scris un mesaj pe un post-it. Le-am recomandat să le lipească pe panourile din universitate. Așa că, dacă cineva s-a plimbat liniștit pe holurile instituției și i-a sărit în ochi mesajul - Ești frumos/frumoasă!, noi am fost de vină. [image: 🙂] Drăguț că persoana care a scris mesajul a fost atentă ca exprimarea să fie valabilă indiferent de gen. Nu am știut unde le vor pune și, când am ieșit din clădire, un pic îngândurată și pierdută în vise și visuri, m-am ciocnit de acest mesaj. A fost drăguț și neașteptat și mi-a pus un zâmbet mare pe chip. 

Când eram în pandemie și oamenii purtau mască (tangibilă, nu doar metaforică), mă fascina puterea zâmbetului. Puteai să vezi că cineva îți zâmbește chiar dacă avea mască. Așa m-am afundat în studii științifice despre fericire și zâmbete și am aflat că, atunci când zâmbim sincer, o facem nu doar cu gura, ci și cu ochii, mai precis, folosindu-ne mușchii din jurul acestora. Datorită faptului că avem expresii umane și nu suntem roboți, cu timpul, ne apar niște linii fine în jurul ochilor, semn al privilegiului de a fi în viață. În ziua aceea, mi-am lăsat liniile zâmbetului sincer să își pună amprenta asupra mea. 

La finalul atelierului de scriere creativă cu liceenii, am primit și un cadou neprețuit, o pasăre origami, care și acum, la 10 luni, se află pe comoda din dormitorul meu, fiind primul lucru pe care îl văd după ce îmi pun ochelarii dimineața 😊... și ultimul, înainte să sting lumina. Este un simbol a ceea ce înseamnă pentru mine să fiu profesor și să interacționez cu tinerii, dar și un simbol al libertății și puterii pe care arta ți-o poate insufla. 

Cred că mesajele de acest gen, care propagă sensul și zâmbetul pe chipul cuiva și al altcuiva, și tot așa... 🙂 sunt motivația de a continua. Și profii au nevoie să fie motivați... și profii au nevoie de încurajări, și profii au nevoie să zâmbească.

Așa cum spuneam și mai sus, o temă de cercetare de care sunt pasionată este legată de rolul zâmbetului, având în vedere studiile care arată impactul acestuia, nu numai în viața de zi cu zi, dar și asupra productivității și creării unui climat pozitiv la locul de muncă. Inclusiv în actul educațional, zâmbetul poate detensiona atmosfera și crește performanțele studenților (dar și ale cadrelor didactice). Cine nu crede, să încerce [image: 🙂] Vă recomand una dintre melodiile care formează coloana sonoră pentru filmul Annie (2014): Sia - You're Never Fully Dressed Without a Smile. 

Gânduri despre motivație și lumea interioară a Mariei

O cunosc pe Maria, studenta mea, de doi ani și, deși aparent liniștită, are o lume interioară foarte bogată și o maturitate la care, bănuiesc, au contribuit părinții și profesorii ei din preuniversitar. Ceea ce iubesc la meseria mea este oportunitatea de a învăța de la studenții mei. Deși am meditat și în trecut, Maria este cea care m-a determinat să mă apuc din nou de meditație prin articolele scrise de ea pentru revista Cronica Studentului, revistă pe care o coordonez din 2015. 

Într-una din diminețile lui Octombrie, m-am trezit cu gândul la joi, cea care tocmai trecuse, și la studenții cu care am avut un curs și un seminar timp de 4 ore și care m-au energizat (sper că și eu pe ei). Apoi, gândul m-a purtat la fostele mele studente Anda și Maria pe care le-am zărit pe hol și la îmbrățișarea sinceră care a urmat. Mă simt privilegiată să am un loc de muncă pe care să-l iubesc cu intensitate și unde pot învăța zilnic ceva din interacțiunea cu studenții mei. De fiecare dată când aceștia vin cu bucurie în întâmpinarea mea, mă întreb ce au văzut în mine, ce am schimbat în ei și dacă realizează că și ei schimbă ceva în mine. În cărțile din filosofia budistă pe care le-am citit în ultima perioadă, mi-a plăcut ideea că fiecare om pe care-l întâlnim își pune amprenta asupra noastră, trăind mai departe în noi și noi la rândul nostru în ei. O idee frumoasă care pune accentul pe unitatea noastră. 

Într-o zi, așteptam pe holurile facultății pe cineva. Am zărit un fost student, m-a zărit și el. Apoi a trecut mai departe, dar, după 5 minute, s-a reîntors și mi-a spus că a făcut-o pentru că a vrut să-mi mulțumească pentru când i-am fost profesoară. M-am bucurat că a făcut-o și m-a făcut să realizez că este important să le spunem și celorlalți atunci când avem un gând drăguț de împărtășit. Mai important mi se pare gestul de a se întoarce din drum... pentru că, așa cum spuneam cu fata pe care am zărit-o într-o zi plângând, nu m-am întors... nu am avut rapiditatea de reacție pe care studentul meu a avut-o. În acest context, vă recomand prezentarea lui Drew Dudley - Leading with Lollipops, unde acesta menționează momentul Lollipop, acel moment în care ai un impact important asupra cuiva, fără să știi. 

Și, pentru a avea o stare de bine, închei aceste gânduri cu o melodie a fascinantei Zaz - De Couleurs vives. 

	[image: ]
	 	[image: ]


[image: ]

Gânduri despre meditație, știință și artă

În meditație, există un exercițiu foarte drăguț despre mutarea perspectivei de la tine și problemele tale, care par atât de mari, ca și tine de altfel, la o perspectivă din ce în ce mai îndepărtată, la nivel universal, nivel la care ești... doar un sâmbure, o parte foarte mică din ceva mult mai mare și asta este eliberator! Acest exercițiu îmi aduce aminte și de Sărmanul Dionis al lui Eminescu.  

Echilibru (creată cu ajutorul AI)

Sunt întotdeauna impresionată de cât de mulți studenți la facultăți economice (și am o bănuială că și la alte facultăți din domeniul vast al științelor este la fel) au înclinații/preocupări artistice. E o provocare pentru mine, de fiecare dată, să îi ajut să încorporeze arta în ceea ce predau: Management, Marketing, etc. Și asta implică ceva efort și pentru mine, pentru că nu așa am fost învățați să vedem lucrurile. Dar mulți oameni de știință au fost și creatori de artă, dovedind talent în diverse domenii (Max Planck și Albert Einstein cu pasiunea pentru muzică, Leonardo da Vinci a folosit știința pentru a fi un artist mai bun, Louis Pasteur a cochetat cu pictura și, în special, cu portretele). Ne aducem aminte și de Ion Barbu, poet si matematician, cu melcii și jocul său secund. 

Sunt entuziasmată că am conturat două titluri pentru lucrarea de licență care îmbină partea de

